**Ministru kabineta noteikumu projektu par izmaiņām māsas profesijas un specialitāšu nosaukumos un pārreģistrācijas kārtību sākotnējās ietekmes novērtējuma ziņojums (apvienotā anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: saskaņot māsas profesijas nosaukumu ar likuma "Par reglamentētajām profesijām un profesionālās kvalifikācijas atzīšanu" nākotnes redakcijā ietverto māsas (vispārējās aprūpes māsas) profesijas nosaukumu un saskaņot māsas profesijas specialitāšu nosaukumus; precizēt pārreģistrācijas kārtību māsas (vispārējās aprūpes māsas) profesijā saskaņā ar konceptuālā ziņojumā "Par māsas profesijas turpmāko attīstību" ietverto.Risinājums: veikt grozījumus Ministru kabineta 2016. gada 24. maija noteikumos Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” un Ministru kabineta 2013.gada 5.novembra noteikumos Nr.1268 „Ārstniecības riska fonda darbības noteikumi”.Spēkā stāšanās laiks: 2022.gada 1.janvāris |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekti izstrādāti atbilstoši 1) Valsts kontroles Revīzijas ziņojumā “Cilvēkresursi veselības aprūpē?”[[1]](#footnote-1);2) Ministru kabineta 2017. gada 7. augusta rīkojumā Nr. 394 (prot. Nr. 37 34. §) “Par konceptuālo ziņojumu “Par veselības aprūpes sistēmas reformu””[[2]](#footnote-2);3) Ministru kabineta 2019. gada 29.oktobra rīkojums Nr. 537 "Konceptuālais ziņojums "Par māsas profesijas turpmāko attīstību ""[[3]](#footnote-3) noteiktajam uzdevumam – Veselības ministrijai izstrādāt grozījumus, kas nepieciešami pasākumu ieviešanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā kritisko situāciju ar māsu nodrošinājumu Latvijas veselības aprūpes sistēmā, lai nodrošinātu profesijas pilnvērtību, viengabalainību un mobilitāti darba tirgū, Veselības ministrija izstrādāja Konceptuālais ziņojums "Par māsas profesijas turpmāko attīstību” (turpmāk – Konceptuālais ziņojums), kurā piedāvāta rīcība trīs galvenajos virzienos: * veikt grozījumus veselības un izglītības jomas normatīvajos aktos, kas nosaka kvalifikācijas prasības, profesionālās darbības uzdevumus, kompetenci māsas profesijā, lai māsas profesijas pamatizglītībā ietvertu padziļinātas kompetences, kas ir pielietojamas visās aprūpes jomās, tādejādi nodrošinot, ka persona pēc māsas (vispārējās aprūpes māsas) kvalifikācijas iegūšanas ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē.
* ieviest jaunu pieeju māsas specializācijai, kuru var iegūt profesionālās pilnveides programmas ietvaros (līdzšinējais regulējums paredz, lai iegūtu pamatspecialitāti, pēc koledžas beigšanas jāturpina studijas augstskolā), vienlaikus dodot studējošiem izvēles iespēju paralēli pēdējā gada studijām apgūt profesionālās pilnveides programmu un iegūt specializāciju ātrāk;
* atteikties no sertifikācijas procesa, tā ietvaros māsu specialitātes un papildspecialitātes aizstāt ar specializāciju noteiktās aprūpes jomās[[4]](#footnote-4).

2020.gada 7.oktobrī stājās spēkā likums “Grozījumi likumā "Par reglamentētajām profesijām un profesionālās kvalifikācijas atzīšanu"”, kas paredz, ka no 2022.gada 1.janvāra tiek mainīts reglamentētās profesijas veselības aprūpes jomā profesijas “Māsa (medicīnas māsa)” uz nosaukumu “Māsa (vispārējās aprūpes māsa)”.Ir izstrādāts un apstiprināts māsas (vispārējās aprūpes māsas) profesijas standarts (piektais profesionālās kvalifikācijas līmenis (5.PKL), kas atbilst sestajam Latvijas kvalifikāciju ietvarstruktūras līmenim (6.LKI)), kas nosaka profesionālās darbības pienākumus, uzdevumus un to izpildei nepieciešamās prasmes zināšanas un kompetences[[5]](#footnote-5). Kā arī veiktas izmaiņas Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" (turpmāk – Noteikumi Nr.268), lai māsa ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē un vienkāršojot māsas (vispārējās aprūpes māsas) profesijas specializāciju iegūšanu[[6]](#footnote-6).Ārstniecības personu klasifikatorā, kas ir noteikts Ministru kabineta 2016. gada 24. maija noteikumu Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumi Nr.317) 1.pielikumā, ir noteikti ārstniecības personu profesiju, specialitāšu saraksti un ārstnieciskās un diagnostiskās metodes māsu praksē. Ārstniecības personu profesiju un specialitāšu nosaukumi ir minēti Ministru kabineta 2013.gada 5.novembra noteikumu Nr.1268 „Ārstniecības riska fonda darbības noteikumi” 3.pielikumā.Noteikumi Nr.317 nosaka arī ārstniecības personu un ārstniecības atbalsta personu reģistra (turpmāk – Reģistrs) izveides, papildināšanas un uzturēšanas kārtību. Noteikumos Nr.317 ir aprakstīta Reģistrā iekļaujamā informācija, ārstniecības personu un ārstniecības atbalsta personu reģistrācija, t.sk. pirmreizēja reģistrācija, pārreģistrācija, reģistrācijas termiņa atjaunošana Reģistrā, reģistrācijas termiņa apturēšana un reģistrācijas anulēšana, kā arī Reģistra uzturēšanas un aktualizēšanas kārtība, lēmumu apstrīdēšana un pārsūdzēšana. Reģistra pārzinis un turētājs ir Veselības inspekcija. Saskaņā ar pastāvošo tiesisko regulējumu Reģistrā iekļauj informāciju par māsām (medicīnas māsām), kuras: 1) apguvušas akreditētu māsas (medicīnas māsas) profesionālās vidējās izglītības programmu un ieguvušas diplomu par profesionālo vidējo izglītību (šobrīd šāda izglītības programma netiek realizēta – vēsturiski māsu skolas), 2) apguvušas akreditētu māsas (medicīnas māsas) pirmā līmeņa profesionālās augstākās izglītības programmu un ieguvušas diplomu par pirmā līmeņa profesionālo augstāko izglītību (tiks realizētas līdz 2022.gada 1.janvārim, medicīnas koledžas), 3) apguvušas akreditētu māsas (medicīnas māsas) otrā līmeņa profesionālās augstākās izglītības programmu un ieguvušas diplomu par profesionālo augstāko izglītību (šādu izglītības programma šobrīd tiek realizēta Rīgas Stradiņa universitātē un Latvijas Universitātē un tiks precizēta saskaņā ar profesijas standartu “Māsa (vispārējās aprūpes māsa).Šobrīd Reģistra darbība balstās uz principu, ka ikvienai ārstniecības personai profesionālās darbības veikšanai nepieciešama reģistrācija Reģistrā un reizi 5 gados nepieciešama pārreģistrācija, iesniedzot Veselības inspekcijā informāciju par profesionālās kvalifikācijas pilnveidi noteiktā stundu apjomā vai informāciju par attiecīgās kvalifikācijas atbilstības pārbaudi. Noteikumi Nr.317 nosaka, lai veiktu pārreģistrāciju māsas profesijā ir nepieciešama profesionālo zināšanu vai prasmju apguve vai pilnveide 100 akadēmisko stundu apjomā reģistrācijas termiņa laikā, tai skaitā profesionālo zināšanu pilnveidi neatliekamās medicīniskās palīdzības sniegšanā, vai par profesionālās atbilstības pārbaudes sekmīgu nokārtošanu attiecīgajā profesijā. Saskaņā ar Izglītības likumā sniegto terminu skaidrojumu[[7]](#footnote-7) un Izglītības un zinātnes ministrijas terminu skaidrojumu[[8]](#footnote-8) profesionālo zināšanu vai prasmju apguve vai pilnveide atbilst neformālās izglītības terminam, kas ir ārpus formālās izglītības organizēta interesēm un pieprasījumam atbilstoša izglītojoša darbība, ar mērķi sniegt zināšanas, veidot prasmes, iemaņas un attieksmes, kā arī veicināt indivīdu vispusīgu attīstību un aktīvu līdzdalību lēmumu pieņemšanā un sabiedriskajā dzīvē. Neformālā izglītība iekļauj sevī interešu izglītības programmas un pieaugušo neformālās izglītības programmas. Neformālās izglītības programmas nosaka tās saturu un atbilstību profesionālās darbības jomai. Pēc neformālās izglītības programmas apgūšanas var izsniegt dokumentu, kas apliecina personas dalību (nevis apgūtās zināšanas un prasmes) neformālās izglītības programmā. Neformālā izglītība papildina formālo izglītību.Kādas profesionālo zināšanu vai prasmju apguves vai pilnveides (neformālās izglītības) pasākumu tēmas pameklēt ir māsas izvēle. Ņemot vērā Ārstniecības likuma 48.pantā noteikto vienīgā tēma, kas ir noteikta Noteikumos Nr.317 ir neatliekamās medicīniskās palīdzības sniegšana. Noteikumu Nr.317 ir ietverts ārstniecības personu klasifikators (1.pielikuma 4.punkts), kurā ir norādīts, ka māsas (medicīnas māsa) profesijai ir septiņas pamatspecialitātes (Bērnu aprūpes māsa; Ambulatorās aprūpes māsa; Anestēzijas, intensīvās un neatliekamās aprūpes māsa; Ķirurģiskās aprūpes māsa; Operāciju māsa; Garīgās veselības aprūpes māsa; Internās aprūpes māsa) un sešas papildspecialitātes (Diabēta aprūpes māsa; Onkoloģiskās aprūpes māsa; Nieru aizstājējterapijas un nefroloģiskās aprūpes māsa; Fizikālās un rehabilitācijas medicīnas māsa; Transfuzioloģijas māsa; Neonatoloģijas māsa) un trīs ārstnieciskās un diagnostiskās metodes (Endoskopijas metode māsu praksē; Funkcionālās diagnostikas metode māsu praksē; Mākslīgās asinsrites metode māsu praksē).Lai ieviestu konceptuālā ziņojuma "Par māsas profesijas turpmāko attīstību" II sadaļas 1. nodaļā ietverto 1. risinājumu un II sadaļas 2. nodaļā ietvertos pasākumus, Veselības ministrijā tika izveidota darba grupa (Veselības ministrijas 25.02.2020. rīkojums Nr.34 “Par konceptuālā ziņojuma "Par māsas profesijas turpmāko attīstību" ieviešanu”), kurā piedalījās Veselības inspekcijas, Latvijas Māsu asociācijas, Latvijas Lielo slimnīcu asociācijas, Sabiedrības ar ierobežotu atbildību "Rīgas Austrumu klīniskā universitātes slimnīca", Valsts sabiedrības ar ierobežotu atbildību "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. Darba grupa izstrādāja priekšlikumus Ministru kabineta noteikumu projektiem, kas nosaka: māsas (vispārējās aprūpes māsas) kompetenci profesijā un specializācijas jomās[[9]](#footnote-9) un pārejas nosacījumus pārreģistrācijai Ārstniecības personu un ārstniecības atbalsta personu reģistrā.Veselības ministrija ir izstrādājusi šādus Ministru kabineta noteikumu projektus:“Grozījumi Ministru kabineta 2016. gada 24. maija noteikumi Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”” (turpmāk – Noteikumu projekts Nr.317),“Grozījumi Ministru kabineta 2013.gada 5.novembra noteikumos Nr.1268 „Ārstniecības riska fonda darbības noteikumi”” (turpmāk – Noteikumu projekts Nr.1268).Noteikumu projekta Nr.317 un Noteikumu projekta Nr.1268 *izdošanas mērķis* – ir saskaņot noteikumos lietoto māsas profesijas nosaukumu ar likuma "Par reglamentētajām profesijām un profesionālās kvalifikācijas atzīšanu" nākotnes redakcijā ietverto māsas (vispārējās aprūpes māsas) profesijas nosaukumu. Kā arī saskaņot māsas profesijas specialitāšu nosaukumus ar Noteikumos Nr.268 (nākotnes redakcija) lietotajiem nosaukumiem.Bez tam Noteikumu projekta Nr.317 izdošanas mērķis ir arī precizēt pārreģistrācijas kārtību māsas (vispārējās aprūpes māsas) profesijā saskaņā ar konceptuālā ziņojumā "Par māsas profesijas turpmāko attīstību" ietverto[[10]](#footnote-10).*Noteikumu projektu būtība*:No 2022.gada 1.janvāra tiek aizstāts profesijas nosaukums “Māsa (medicīnas māsa)” ar nosaukumu “Māsa (vispārējās aprūpes māsa)” un aktualizēti māsas profesijas specialitāšu nosaukumi (Noteikumu projekta Nr.317 1.1., 1.3.punkts, 1.7.- 1.11.punkts; Noteikumu projekta Nr.1268 1.1.- 1.12.punkts). Līdz ar to Noteikumu projektos ietvertais māsas profesijas nosaukums atbilst likuma "Par reglamentētajām profesijām un profesionālās kvalifikācijas atzīšanu" (turpmāk – Reglamentēto profesiju likums) nākotnes redakcijā ietvertajam māsas (vispārējās aprūpes māsas) profesijas nosaukumam. Un Noteikumu projektos ietvertie māsas specialitāšu nosaukumi atbilst Noteikumos Nr.268 nākotnes redakcijā noteiktajiem māsas profesijas specialitāšu noteikumiem.Noteikumu projekts paredz papildināt Noteikumus Nr.317, ka Reģistrā tiks ietverta informācija par māsām, kuras būs apguvušas akreditētu māsas (vispārējās aprūpes māsas) otrā līmeņa profesionālās augstākās izglītības programmu un ieguvušas diplomu par profesionālo augstāko izglītību (Noteikumu projekta 1.2.punkts). Informāciju par ārstniecības personas medicīniskās izglītības dokumentu, kas apliecina profesionālās kvalifikācijas iegūšanu profesijā, Veselības inspekcija saņem Noteikumu Nr.317 noteiktajā kārtībā. Kā arī Veselības inspekcija no izglītības iestādēm saņems informāciju arī par māsām, kuras būs apguvušas profesionālās pilnveides programmu kādā no māsas (vispārējās aprūpes māsas) specializācijas jomām. Izglītojamajam, kurš apguvis profesionālās pilnveides izglītības programmu, tiek izsniegta apliecība par profesionālās pilnveides izglītības ieguvi[[11]](#footnote-11). Proti, Noteikumu Nr.317 5.punkts nosaka, ka informāciju par ārstniecības personas medicīniskās izglītības dokumentu, kas apliecina profesionālās kvalifikācijas iegūšanu profesijā vai pamatspecialitātē, apakšspecialitātē vai papildspecialitātē, izglītības iestāde, kura attiecīgo izglītības dokumentu izsniegusi, papīra vai elektroniska dokumenta formā iesniedz inspekcijā piecu darbdienu laikā pēc izglītības dokumenta izsniegšanas. Kā arī Noteikumi Nr.317 nosaka iesniedzamo informāciju. Valsts pārvaldes pakalpojums “Reģistrā iekļaujamā informācija” ir pieejams izmantojot neklātienes kanālus. Noteikumu projekts neparedz izmaiņas šajā pakalpojumā. Noteikumi Nr.317 nosaka, lai veiktu pārreģistrāciju (saglabātu tiesības praktizēt), māsa, reģistra derīguma termiņa laikā (5 gadi), veic profesionālo zināšanu vai prasmju apguvi vai pilnveidi vismaz 100 akadēmisko stundu (turpmāk – stundas) apjomā. Saskaņā ar Konceptuālā ziņojuma 94.,95. punktiem 100 stundas ir plānots sadalīt trīs daļās (obligātā, mainīgā un izvēles daļa), vienlaikus nosakot to apguves īpatsvaru:1) no obligātajā daļā ietvertajām tēmām ir jāapgūst vismaz 50 stundas,2) no mainīgajā daļā ietvertajām tēmām ir jāapgūst vismaz 30 stundas,3) no izvēles daļā ietvertajām tēmām ir jāapgūst vismaz 20 stundas.Noteikumu projekta izstrādes gaitā Latvijas Māsu asociācija ierosināja noteikt, ka no obligātajā daļā ietvertajām tēmām vismaz 80 stundu apjomā, no kurām obligāta ir profesionālo zināšanu pilnveide neatliekamās medicīniskās palīdzības sniegšanā. Turklāt māsas (vispārējās aprūpes māsas), kuras praktizē māsas (vispārējās aprūpes māsas) profesijas pamatspecialitātēs pārreģistrācijai ir nepieciešama profesionālo zināšanu vai prasmju apguve vai pilnveide vismaz 100 akadēmisko stundu apjomā, tai skaitā no obligātajā daļā ietvertajām tēmām vismaz 50 akadēmisko stundu apjomā, no kurām obligāta ir profesionālo zināšanu pilnveide neatliekamās medicīniskās palīdzības sniegšanā, un no mainīgajā daļā ietvertajām tēmām attiecīgajā specialitātē vismaz 30 akadēmisko stundu apjomā (Noteikumu projekta Nr.317 1.4.punkts). Latvijas Māsu asociācija izstrādās “ceļa karti” māsām par pārreģistrācijai rekomendējamām profesionālās pilnveides un tālākizglītības tēmām un apakštēmām. Rekomendējoši ir apgūt neformālās izglītības pasākumus no dažādām tēmām, tādējādi gada laikā apgūstot vismaz 20 stundas. Obligātā daļā ir ietvertas tēmas, kas ir nepieciešamas māsas (vispārējās aprūpes māsas) profesionālās kompetences uzturēšanai. Mainīgajā daļā ietvertās tēmas ir saistītas ar māsas (vispārējās aprūpes māsas) specializācijas jomām. Līdz ar to šīs tēmas ir būtiskas māsai, kura praktizē kādā no māsas (vispārējās aprūpes māsas) specializācijas jomām. Māsām (vispārējās aprūpes māsas), kuras praktizē pamatspecialitātēs rekomendējoši vismaz pusi no noteiktā stundu skaita apgūt specialitātē, kurā praktizē. Atlikušo 20 stundu skaitu, (papildus obligātās izvēles tēmām vai mainīgās izvēles tēmām), māsa var izvēlēties atbilstoši savai nepieciešamībai, piemēram, lai pilnveidotu saskarsmes prasmes u.c. Noteikumu projekta 1.12.punkts paredz papildināt Noteikumus Nr.317 ar 6.pielikumu, kurā tiek nosauktas obligātās daļas un mainīgās daļas tēmas. Vēršam uzmanību, ka katrai tēmai var būt apakštēmas, kuras Noteikumu projektā Nr.317 netiek noteiktas. Piemēram, tēmai pacientu aprūpe primārajā veselības aprūpē šobrīd ESF[[12]](#footnote-12) projekta ietvaros tiek piedāvātas vairāk kā 10 apakštēmas, kuras var apmeklēt māsas, dažas no tām ir: Primārās veselības aprūpes māsu un ārstu palīgu vadīti preventīvie pasākumi sirds un asisnsvadu slimību gadījumā, onkoloģijas pacientiem un II tipa cukura diabēta mazināšanā; Antibakteriālo līdzekļu neadekvāta lietojuma sekas; Rehabilitācijas procesa organizēšana pacientiem primārās veselības aprūpes līmenī. Māsas profesionālo zināšanu vai prasmju apguve vai pilnveide (neformālā izglītība) tiek realizēta klīniskajā vidē[[13]](#footnote-13) (ja tas ir attiecināms). Noteikumu projektā Nr.317 piedāvātais profesionālo zināšanu vai prasmju vai pilnveides (neformālā izglītība) tēmu definējums un sadalījums pa trīs daļām neizvirza papildus prasības māsām, gluži pretēji nodrošina iespēju saprotamākā un vienkāršākā veidā pilnveidot profesijai definētās kompetences un iesaistītas darbā. Noteikumu projekts Nr.317 neparedz ieviest jaunus pakalpojumus vai jaunas informācijas un komunikācijas tehnoloģiju sistēmas vai pilnveidot esošās.Lai šobrīd Reģistrā reģistrētām māsām nodrošinātu tiesiskās paļāvības principu, līdz 2026. gada 31. decembrim, t.i. piecu gadu periods no Noteikumu projekta Nr.317 spēkā stāšanās dienas, pārreģistrācijai netiek piemērota Noteikumu projekta Nr.317 1.3. apakšpunktā noteiktais stundu dalījums obligātajā, mainīgajā un izvēles daļā (Noteikumu projekta 1.5.punkts, kas paredz papildināt Noteikumus Nr.317 ar 60.8 punktu). Tātad māsas, kuras līdz 2021.gada 31.decembrim ir reģistrētas reģistrā nākošo (vienu) pārreģistrāciju veic iesniedzot Veselības inspekcijā iesniegumu par profesionālo zināšanu vai prasmju apguvi vai pilnveidi attiecīgajā profesijā vismaz 100 akadēmisko stundu apjomā, tai skaitā profesionālo zināšanu pilnveidi neatliekamās medicīniskās palīdzības sniegšanā, vai par profesionālās atbilstības pārbaudes sekmīgu nokārtošanu attiecīgajā profesijā. Piemēram, māsai, kurai reģistrācijas termiņš Reģistrā ir līdz 17.05.2024. pārreģistrācijai iesniedz iesniegumu par profesionālo zināšanu vai prasmju apguvi vai pilnveidi māsas profesijā vismaz 100 akadēmisko stundu apjomā reģistrācijas termiņa laikā (šajā gadījumā no 18.05.2019.), tai skaitā profesionālo zināšanu pilnveidi neatliekamās medicīniskās palīdzības sniegšanā. Vai arī māsa var izvēlēties iespēju kārtot profesionālās atbilstības pārbaudi māsas (vispārējās aprūpes māsas) profesijā. Šajā piemērā pēc pārreģistrācijas 17. 05. 2024. pārreģistrācijas termiņš reģistrā ir pieci gadi, sākot ar nākamo dienu pēc reģistrācijas termiņa beigām, tas nozīmē, ka nākošā pārreģistrācija būs jāveic 18.05. 2029. Un, lai veiktu pārreģistrāciju 2029.gadā māsa veic profesionālo zināšanu vai prasmju apguvi vai pilnveidi atbilstoši Noteikumu projekta Nr.317 1.4.apakšpunktā noteiktajai kārtībai piemērojot stundu dalījumu obligātajā, mainīgajā un izvēles (nedefinētajā) daļā.Arī šāda pārreģistrācijas pieeja ir attiecināma uz māsām, kurām ir derīgs māsas profesijas specialitātes sertifikāts un, kurām saskaņā ar Noteikumos Nr.317 noteikto kārtību reģistrācijas termiņš ir pagarināts par vienu gadu ilgāks nekā sertifikāta derīguma termiņš. Noteikumu projekta 1.5.punkts (kas paredz papildināt Noteikumus Nr.317 ar 60.9 punktu) nosaka, ka māsa, kurai ir derīgs specialitātes sertifikāts, arī turpmāk būs tiesīga turpināt savu profesionālo darbību līdz sertifikāta derīguma termiņa beigām. Resertifikācija nebūs jākārto[[14]](#footnote-14). Iepriekš minētās māsas no 2022.gada 1.janvāra ir tiesīgas strādāt māsas (vispārējās aprūpes māsas) profesijā un pārreģistrāciju veic māsas (vispārējās aprūpes māsas) profesijā. Māsām, kuras ir reģistrētas Reģistrā un kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz 17.04.2009.[[15]](#footnote-15), piešķirtie ārstniecības personas sertifikāti ir spēkā līdz 2022. gada 31. decembrim[[16]](#footnote-16). Šīs māsas ir tiesīgas strādāt māsas (vispārējās aprūpes māsas) profesijā un pārreģistrāciju veic māsas (vispārējās aprūpes māsas profesijā).Saskaņā ar Noteikumos Nr.268 nākotnes redakcijā noteikto māsas profesijas būs četras pamatspecialitātes: māsas (vispārējās aprūpes māsa) specializācija bērnu aprūpē, māsas (vispārējās aprūpes māsas) specializācija psihiatrijā un narkoloģijā, māsas (vispārējās aprūpes māsas) specializācija perioperatīvajā aprūpē un māsas (vispārējās aprūpes māsas) specializācija anestēzijā un intensīvajā aprūpē. Noteikumu projekta Nr.317 1.5.apakšpunkts ((kas paredz papildināt Noteikumus Nr.317 ar 60.10 punktu) nosaka, ka no 2022.gada 1.janvāra māsai, kurai 2021.gada 31.decembrī ir derīgs ārstniecības personas sertifikāts bērnu aprūpes māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija bērnu aprūpē, anestēzijas, intensīvās un neatliekamās aprūpes māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija anestēzijas un intensīvajā aprūpē, operāciju māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija perioperatīvajā aprūpē, garīgās veselības aprūpes māsas pamatspecialitātē drīkst turpināt patstāvīgi nodarboties ar ārstniecību pamatspecialitātē: māsas (vispārējās aprūpes māsas) specializācija psihiatriskajā un narkoloģiskajā aprūpē. Patstāvīgi nodarboties ar ārstniecību iepriekš minētajās pamatspecialitātēs atbilstoši MK 268 noteiktajai kompetencei varēs strādāt arī māsas, kuras līdz 2022.gada 1.augustam ir ieguvušas izglītības dokumentu par attiecīgās specialitātes apguvi. Māsas, kurām ir tiesības patstāvīgi praktizēt iepriekš minētajās pamatspecialitātēs, veic parreģistrāciju Noteikumu projekta Nr.317 noteiktajā kārtībā.Saskaņā ar Konceptuālo ziņojuma 4., 70. un 85.punktu no 2022.gada 1.janvāra sertifikācija māsas profesijas specialitātēs vairs netiks piemērota, netiks veikta resertifikācija.Māsas, kuras pirmreizēji reģistrējas Reģistrā pēc Noteikumu projekta Nr.317 spēkā stāšanās dienas pārreģistrāciju veic saskaņā ar Noteikumu projektā Nr.317 noteikto pāreģistrācijas kārtību.Lai nodrošinātu iespēju māsām jau šobrīd apgūt Noteikumu projekta 1.12.punktā (6.pielikumā) minētās tēmas Veselības ministrija Eiropas Sociālā fonda projekta darbības programmas "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju" līdzfinansētā projekta Nr. 9.2.6.0/17/I/001 "Ārstniecības un ārstniecības atbalsta personāla kvalifikācijas uzlabošana" ietvaros uzsākusi profesionālās pilnveides pasākumu īstenošanu, lai nodrošinātu māsas (vispārējās aprūpes māsas) profesijas kvalifikācijas uzturēšanu un specializācijas iegūšanu. Līdz ar to māsas šobrīd apmeklējot profesionālās pilnveides un tālākizglītības pasākumus ESF projekta ietvaros apgūst piemēram tēmas par pacientu izglītošanu māsas praksē; māsas darbību primārajā veselības aprūpē; māsas darbību pediatriskajā aprūpē; māsas darbību vispārējā medicīnā veicot pacientu aprūpi; māsas darbību ilgtermiņa pacientu aprūpē; māsas darbību ķirurģisku pacientu aprūpē. Noteikumu projekts Nr.317 paredz izmaiņas Noteikumu Nr.317 1.pielikuma 5.punktā ietvertajā ārstniecisko un diagnostisko metožu klasifikatorā (Noteikumu projekta Nr.317 1.11.apakšpunkts). Konceptuālā ziņojuma 87.punktā un 6.tabulā ir noteiktas deviņas ārstniecības un diagnostikas metodes māsu praksē: mākslīgās asinsrites metode māsu praksē; funkcionālās diagnostikas metode māsu praksē; endoskopijas metode māsu praksē; diabēta aprūpes māsa; onkoloģiskās aprūpes māsa; nieru aizstājējterapijas un nefroloģiskās aprūpes māsa; fizikālās un rehabilitācijas medicīnas māsa; transfuzioloģijas māsa; neonatoloģijas māsa. Noteikumu projekta Nr.317 izstrādes gaitā Latvijas Māsu asociācija diskusijās ar māsu profesionālajām apvienībām un ārstu un funkcionālo speciālistu profesionālajām organizācijām secināja, ka: * māsas profesijas papildspecialitāte diabēta aprūpes māsa tiek noteikta kā ārstnieciskā un diagnostiskā metode māsas (vispārējās aprūpes māsas) praksē;
* māsas profesijas papildspecialitātes “Onkoloģiskās aprūpes māsa” vispārējie onkoloģisko pacientu aprūpes jautājumi ir integrēti māsas (vispārējās aprūpes māsas) kompetencē. Latvijas Māsu asociācija rekomendē, ka māsai (vispārējās aprūpes māsai), kura piedalās ķīmijterapijā un staru terapijā ir nepieciešama apmācība šo darbību veikšanā;
* māsas profesijas papildspecialitāte transfuzioloģijas māsa tiek noteikta kā ārstnieciskā un diagnostiskā metode māsas (vispārējās aprūpes māsas) praksē. Latvijas Māsu asociācija rekomendē, ka māsai (vispārējās aprūpes māsai), kura uzsāk darbu asins kabinetos ir nepieciešama apmācība;
* māsas profesijas papildspecialitāte hemodialīzes un nieru transplantācijas māsa tiek noteikta kā ārstnieciskā un diagnostiskā metode māsas (vispārējās aprūpes māsas) praksē;

Māsas profesijas papildspecialitātes “Fizikālās un rehabilitācijas medicīnas māsa” vispārējie pacientu rehabilitācijas jautājumi ir integrēti māsas (vispārējās aprūpes māsas) kompetencē. Vienlaikus Latvijas Māsu asociācija rekomendē, ka māsai (vispārējās aprūpes māsai), kura strādā rehabilitācijas nodaļā vai centros ir nepieciešama apmācība pacientu rehabilitācijas jautājumos.Noteikumu projekts Nr.317 neparedz izmaiņas ārstnieciskā un diagnostiskā metodē “Endoskopijas metode māsu praksē” un “Funkcionālās diagnostikas metode māsu praksē”. Ņemot vērā, ka jauno māsu profesionālās attīstības konceptuālo risinājumu plānots ieviests ne vēlāk kā līdz 2021.gada 31.decembrim,[[17]](#footnote-17) Noteikumu projekts Nr.317 un Noteikumu projekts Nr.1268 stājas spēkā 2022.gada 1.janvārī (Noteikumu projekta Nr.317 2.punkts, Noteikumu projekts Nr.1268 2.punkts).  |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekta Nr.317 izstrādei Veselības ministrijā tika izveidota darba grupa (Veselības ministrijas 25.02.2020. rīkojums Nr.34 “Par konceptuālā ziņojuma "Par māsas profesijas turpmāko attīstību" ieviešanu”), kurā piedalījās Veselības inspekcijas, Latvijas Māsu asociācijas, Latvijas Lielo slimnīcu asociācijas, Sabiedrības ar ierobežotu atbildību "Rīgas Austrumu klīniskā universitātes slimnīca", Valsts sabiedrības ar ierobežotu atbildību "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekti attiecas uz: māsām, ārstniecības iestādēm, personām, kuras apgūst māsas profesiju, Veselības inspekciju, Nacionālo veselības dienestu, Slimību profilakses un kontroles centru, izglītības iestādēm, kas īsteno māsas izglītības programmu, Latvijas Māsu asociāciju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektu tiesiskā regulējuma ietekme uz tautsaimniecību un sabiedrības mērķgrupām:Noteikumu projektiem nav ietekme uz uzņēmējdarbības vidi, uz vidi un nevalstiskajām organizācijām. Noteikumu projekti neierobežo konkurenci.Noteikumu projektu ietekme uz veselību un sabiedrību: māsa savā profesionālās darbības ietvarā var būt mobilāka un pieejamāka darba tirgū pakalpojumu nodrošināšanai, vienlaikus tiek nodrošināta iespēja specializēties atbilstoši nepieciešamībai. Aprūpes pamats veselības veicināšana un slimību profilakse. Kvalitatīva aprūpe (pacientu aprūpi nodrošina patstāvīgi praktizēttiesīga māsa). Uz indivīdu centrēta aprūpe. Pacientu drošība un risku pārvaldība.Noteikumu projekti nerada situāciju, kas pasliktinātu darba tirgū esošo māsu iespēju strādāt profesijā, tieši pretēji māsām tiek nodrošināta lielāka mobilitāte darba tirgū. Līdz ar to Noteikumu projektos minētajām izmaiņām nav ietekmes uz administratīvo slogu. |
| 3. | Administratīvo izmaksu monetārs novērtējums | Noteikumu projektos ietvertajam tiesiskajam regulējumam nav ietekme uz administratīvajām izmaksām. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. |  Nepieciešamie saistītie tiesību aktu projekti | Veicot grozījumus Noteikumu Nr.317 ietvertajā ārstniecības personu profesiju sarakstā un ārstniecības personu klasifikatorā ir nepieciešami atbilstoši grozījumi Noteikumos Nr.1268. Veselības ministrija ir sagatavojusi apvienoto anotāciju šādiem tiesību aktiem:1. Ministru kabineta noteikumu projekts „Grozījumi Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība””;
2. Ministru kabineta noteikumu projekts “Grozījumi Ministru kabineta 2013.gada 5.novembra noteikumos Nr. 1268 „Ārstniecības riska fonda darbības noteikumi”” (grozījumi saistīti ar Noteikumu projektā veiktajām izmaiņām ārstniecības personu klasifikatorā).

Iepriekš minētie Ministru kabineta noteikumu projekti izskatīšanai Ministru kabineta sēdē tiks virzīti vienlaicīgi. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta Konceptuālā ziņojuma "Par māsas profesijas turpmāko attīstību "izstrādes laikā. Par Noteikumu projektu tiek organizēta publiskā apspriede.  |
| 2. | Sabiedrības līdzdalība projekta izstrādē | Anotācijas sadaļa tiks papildināta pēc publiskās apspriedes. |
| 3. | Sabiedrības līdzdalības rezultāti | Anotācijas sadaļa tiks papildināta pēc publiskās apspriedes. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības inspekcija, Nacionālais veselības dienests, ārstniecības iestādes, izglītības iestādes, Latvijas Māsu asociācija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
| 3. | Cita informācija | Nav |

Veselības ministrs D. Pavļuts

Vīza: Valsts sekretāre D. Mūrmane – Umbraško

Roga 67876093

dace.roga@vm.gov.lv

1. Pieejams: <http://www.lrvk.gov.lv/revizija/cilvekresursi-veselibas-aprupe/> [↑](#footnote-ref-1)
2. http://polsis.mk.gov.lv/documents/5973 [↑](#footnote-ref-2)
3. MK 29.10.2019. rīkojums Nr. 537 "Par konceptuālo ziņojumu "Par māsas profesijas turpmāko attīstību"" Pieejams: <https://likumi.lv/ta/id/310369> [↑](#footnote-ref-3)
4. Konceptuālā ziņojuma "Par māsas profesijas turpmāko attīstību" 4.punkts [↑](#footnote-ref-4)
5. Māsas (vispārējās aprūpes māsas) profesijas standarts saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. augusta sēdē, protokols Nr. 6

Pieejams: https://registri.visc.gov.lv/profizglitiba/dokumenti/standarti/2017/PS-144.pdf [↑](#footnote-ref-5)
6. Ministru kabineta 2020. gada 10. decembra noteikumi Nr. 737 "Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"" [↑](#footnote-ref-6)
7. Izglītības likuma 1.panta 14.1 punkts [↑](#footnote-ref-7)
8. Pamatnostādņu projekta "Izglītības attīstības pamatnostādnes 2021.-2027.gadam "Nākotnes prasmes nākotnes sabiedrībai"" 1.pielikums <http://tap.mk.gov.lv/lv/mk/tap/?pid=40492545> [↑](#footnote-ref-8)
9. Ministru kabineta 2020. gada 10. decembra noteikumi Nr. 737 "Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"" [↑](#footnote-ref-9)
10. Konceptuālā ziņojuma "Par māsas profesijas turpmāko attīstību" 94., 95.punkts [↑](#footnote-ref-10)
11. Profesionālās izglītības likuma 6.panta piektā daļa [↑](#footnote-ref-11)
12. ESF projekta darbības programma "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju"" līdzfinansēts projekts Nr. 9.2.6.0/17/I/001 "Ārstniecības un ārstniecības atbalsta personāla kvalifikācijas uzlabošana" [↑](#footnote-ref-12)
13. Konceptuālā ziņojuma 96.punkts [↑](#footnote-ref-13)
14. Konceptuālā ziņojuma 99. punkts [↑](#footnote-ref-14)
15. Ministru kabineta 2009. gada 24. marta noteikumu Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" spēkā stāšanās datums. [↑](#footnote-ref-15)
16. Ministru kabineta 2009. gada 24. marta noteikumu Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" 636.punkts [↑](#footnote-ref-16)
17. Konceptuālā ziņojuma 14.punkts [↑](#footnote-ref-17)